Na temelju Odluke o usvajanju Programa utroška sredstava sa kriterijima raspodjele sredstava “Tekući transferi drugim razinama vlasti i fondovima — za projekat utopljavanja zgrada radi uštede energije”, utvrđenog Proračunom Federacije Bosne i Hercegovine za 2023. godinu Federalnom ministarstvu prostornog uređenja, V.broj: 260/2023 od 23.2.2023. godine, („Službene novine Federacije BiH“, broj: 15/23) i Odluke o raspisivanju Javnog poziva Federalnog ministarstva prostornog uređenja broj: 04-11-6-240/23-11 od 13.3.2023. godine, Federalno ministarstvo prostornog uređenja, raspisuje:

**JAVNI POZIV**

**za odabir korisnika Programa utroška sredstava sa kriterijima raspodjele sredstava “Tekući transferi drugim razinama vlasti i fondovima - za projekat utopljavanja zgrada radi uštede energije”**

**I.**

**Predmet javnog poziva**

Predmet Javnog poziva je prikupljanje programa - projekata za raspodjelu sredstava tekućeg transfera, koji je osiguran iz sredstava Federalnog ministarstva prostornog uređenja, u razdjelu 23 ekonomski kod 6141 “Tekući transferi drugim razinama vlasti i fondovima - za projekat utopljavanja zgrada radi uštede energije” Proračuna Federacije Bosne i Hercegovine za 2023. godinu (“ Službene novine Federacije BiH”, broj: 6/23).

Vlada Federacije Bosne i Hercegovine donijela je Odluku V.broj: 260/2023 od 23.2.2023. godine (u daljnjem tekstu: Odluka), o usvajanju Programa utroška sredstava sa kriterijima raspodjele sredstava “Tekući transferi drugim razinama vlasti i fondovima — za projekat utopljavanja zgrada radi uštede energije", utvrđenog Proračunom Federacije Bosne i Hercegovine za 2023. godinu Federalnom ministarstvu prostornog uređenja (u daljnjem tekstu: Ministarstvo).

**II.**

**Naziv programa, korisnici, ciljevi i kriteriji**

Program utroška sredstava

Sredstva predviđena u Odluci o programu utroška sredstava “Tekući transferi drugim razinama vlasti i fondovima - za projekat utopljavanja zgrada radi uštede energije" će se raspodijeliti, na način i prema kriterijima utvrđenim Odlukom, kao redovna sredstva za odabrane programe/projekte u maksimalnoj vrijednosti financiranja u iznosu do 100.000,00 KM po jednom programu/projektu, sukladno općim uvjetima sudjelovanja i posebnim kriterijima za raspodjelu utvrđenim navedenom Odlukom.

Pravo sudjelovanja na javnom pozivu ostvaruju:

- kantonalna i općinska/gradska tijela vlasti Federacije Bosne i Hercegovine.

Ciljevi programa su:

Utopljavanje zgrada radi uštede energije kroz, za svakog korisnika, obvezujuće faze kako slijedi:

FAZA 1.

Provođenje energijskog pregleda sa prijedlogom ekonomski opravdanih mjera i investiciono tehničkom dokumentacijom, sukladno važećim propisima. (član 81a. Zakona o prostornom planiranju i korištenju zemljišta na razini Federacije Bosne i Hercegovine ("Službene novine Federacije BiH" broj: 2/06; 72/07; 32/08; 4/10; 13/10; 45/10;), Zakonu o energijskoj učinkovitosti u Federaciji Bosne i Hercegovine, („Službene novine Federacije BiH" broj: 22/17), Uredbi o provođenju energijskih audita i izdavanju energijskog certifikata („Službene novine Federacije BiH" broj: 87/18) i Akcionom planu energijske učinkovitosti Federacije Bosne i Hercegovine-EEAPF) 2016-2018.

FAZA 2.

Izvođenje građevinsko-zanatskih radova na utopljavanja objekata radi uštede energije na osnovu energetskog pregleda iz FAZE 1.

FAZA 3.

Certificiranje objekata nakon provedenih ekonomski opravdanih mjera (građevinsko-zanatski radovi iz FAZE 2).

Kriteriji za izbor programa su:

1) Opći uvjeti sudjelovanja koje podnositelji prijave trebaju zadovoljiti kako bi mogli konkurirati za dodjelu proračunskih sredstava su:

1) predmet javnog poziva su programi/projekti koji se odnose na javne objekte/zgrade,

2) upis u odgovarajući registar i/ili osnivačkim aktom određeno područje djelovanja koje je sukladno prioritetima za koje se dodjeljuju proračunska sredstva,

3) uredno ispunjavanje obveza iz svih prethodno sklopljenih ugovora o financiranju iz proračunskih sredstava, ukoliko je podnositelj prijave imao takve ranije sklopljene ugovore,  
4) uredno ispunjavanje obveze plaćanja poreza i doprinosa

5) proveden energijski audit za zgrade koje su predmet prijave, a za koje je prema Uredbi o provođenju energijskih audita i izdavanju energijskog certifikata ("Službene novine Federacije BiH", broj 87/18) predviđena obveza provođenja energijskog audita,

6) opis programa sa ciljevima programa

7) predmjer i predračun radova za predloženi program/projekat, usklađen sa energijskim auditom i troškovno optimalnom analizom istog.

8) popunjeni, potpisani i ovjereni obrasci za prijavu projekta

2) Posebni kriteriji za raspodjelu sredstava:

1) kvalitet kandidiranih programa/projekata i njihov doprinos u oblasti uštede energije i to: ­

- kraći rok otplate investicije iz ušteda (vremenski plan otplate investicije iz ušteda –

dokumentirano kroz energetski audit), ­

- ekonomski značaj (moguće veće uštede energije za ista financijska sredstva

- očekivana ušteda kWh za investiranu KM - dokaz iz energijskog audita), ­

- perspektivnost zgrade (broj korisnika/m2).

2) proračun projekta sa razrađenim/specificiranim informacijama:

- ukupan iznos financijskih sredstava potreban za provođenje programa ili projekta,

- iznos vlastitih sredstava koji će sam podnositelj prijave uložiti u provođenje

programa ili projekta i/ili iznos koji se za provođenje očekuje ili koji je već

dobiven od drugih davatelja proračunskih sredstava ili donatora (sufinanciranje),

- usklađenost proračuna i iskazane strukture troškova sa opisom aktivnosti

3) zrelost projekata i njihov značaj za lokalnu zajednicu – očekivani rezultati realiziranja

projekta i procjena mjerljivih učinaka koji su od utjecaja na lokalnu zajednicu (nastavak i realizacija započetih zgrada i obim u kojem će se rezultati provedenih programa i projekata nastaviti koristiti od strane krajnjih korisnika).

4) regionalna zastupljenost sukladno zadnjim makroekonomskim pokazateljima razvijenosti po kantonima FBiH.

**III.**

**Neophodna dokumentacija za sudjelovanje**

Sredstva iz Javnog poziva po navedenim programima dodjeljuju se na osnovu prijave projekta/programa korisnika i potrebne dokumentacije.

Obrasci (1), (2) i (3) moraju biti čitko popunjeni, potpisani od odgovorne osobe i ovjereni, a dostupni su na web stranici Ministarstva ([www.fmpu.gov.ba](http://www.fmpu.gov.ba)).

**Prijava mora sadržavati:**

- čitko popunjen, potpisan i ovjeren obrazac za prijavu projekta (obrazac 1)

- čitko popunjen, potpisan i ovjeren obrazac Izjave (obrazac 2)

- čitko popunjen, potpisan i ovjeren obrazac financijskog plana (obrazac 3)

- uvjerenje o poreznoj registraciji podnositelja prijave (ID broj i PDV broj ukoliko su PDV

obveznici)

- uvjerenje Porezne ispostave da nemaju dospjelih a nepodmirenih obveza po osnovu poreza

i doprinosa

- dokaz o vlasništvu (ZK izvadak ili izvod iz katastra - katastarska čestica)

- izvještaj o izvršenom energijskom auditu urađenom od ovlaštene institucije (printana ili

elektronska verzija)

- opis projekta/programa sa ciljevima programa

- projektno-tehničku dokumentaciju sa troškovnikom

- ovjerenu izjavu podnositelja prijave o urednom ispunjavanju obveza iz svih prethodno

sklopljenih ugovora sa Federalnim ministarstvom prostornog uređenja o financiranju iz

proračunskih sredstava, ili ovjerenu izjavu da nije imao takve ranije sklopljene ugovore.

Dokazi o osiguranju sredstava sufinanciranja koji se priznaju su: proračun općine/Grada/Kantona sa naznakom programa/projekta, okvirni proračun Općine/Grada/Kantona sa naznakom programa/projekta, izjava Općine/Grada/Kantona o spremnosti financiranja programa/projekta, potpisani ugovori ili Odluke partnera o sufinanciranju programa/projekta, kao i drugi dokazi o osiguranju sredstava iz vlastitih ili drugih izvora

Podnositelji uz prijavu mogu priložiti građevinsku dozvolu, urbanističku suglasnost, lokacijsku informaciju, ostala odobrenja potrebna za realiziranje programa/projekta izdana od nadležnih tijela (dostaviti najvišu razinu dokumentacije koju podnositelj zahtjeva posjeduje) kao i drugu dokumentaciju koja može poslužiti kao dokaz o ispunjavanju nekih od posebnih kriterija raspodjele sredstava.

Pojedini posebni kriteriji za raspodjelu sredstava će se vrednovati na temelju podataka sadržanih u energijskom auditu i projektno tehničkoj dokumentaciji i na temelju potpisanih i ovjerenih izjava iz posebnih kriterija za raspodjelu sredstava.

Podnositelj prijave odgovara za vjerodostojnost svih podataka unesenih u vlastoručno potpisane i ovjerene izjave.

**IV.**

**Selekcija i ocjenjivanje prijava**

Nadležna služba Ministarstva će, u kontinuitetu kako pristižu, vršiti evidentiranje svih pristiglih prijava te će nakon isteka roka za prijavu provjeriti i utvrditi blagovremenost istih. Nakon toga će se provjeriti ispunjavaju li prijave propisane opće uvjete sudjelovanja koje podnositelji prijave trebaju zadovoljiti kako bi mogli konkurirati za dodjelu proračunskih sredstava, nakon čega će se donijeti odluka o tome koje su prijave zadovoljile propisane opće uvjete a koje prijave nisu zadovoljile te uvjete.

Vrednovanje i rangiranje prijava pristiglih na Javni poziv vršit će nadležno Povjerenstvo za ocjenu zaprimljenih prijava, sukladno utvrđenim Procedurama za izbor korisnika i posebnim kriterijima za raspodjelu sredstava. Nakon provedenih procedura i izvršenog ocjenjivanja, Povjerenstvo će sačiniti preliminarnu rang listu potencijalnih korisnika, na koju podnositelji prijava mogu uložiti žalbu Povjerenstvu za rješavanje prigovora koje u tu svrhu imenuje Federalni ministar prostornog uređenja, u roku od osam dana od dana objave preliminarne rang liste na službenoj web stranici ministarstva. Nakon žalbenog postupka utvrdit će se konačna rang lista koja će se objaviti na službenoj web stranici ministarstva.

Povjerenstvo će nakon toga dostaviti prijedlog za odobravanje proračunskih sredstava s obrazloženom ocjenom i mišljenjem Federalnom ministru prostornog uređenja kojidonosi konačnu Odluku o korisnicima sredstava.

Prije donošenja konačne odluke o odabiru Ministarstvo zadržava pravo od aplikanta zatražiti dodatna pojašnjenja projekta, kao i pravo odbijanja pristiglih projekata bez posebnog obrazloženja.

Rezultati Javnog poziva o izboru korisnika sredstava bit će objavljeni na službenoj web stranici Ministarstva ([www.fmpu.gov.ba](http://www.fmpu.gov.ba)).

Sa odabranim korisnicima zaključit će se ugovor o međusobnim pravima i obvezama u realizaciji projekta koji se finansira te praćenju namjenskog korištenja dobivenih sredstava. Odabrani korisnici su u obavezi prije potpisivanja ugovora dostaviti Ministarstvu račune za eklektičnu energiju, toplotnu energiju/energent i račune za vodovod za prethodne tri godine.

**V.**

**Opće odredbe**

Obrasci za prijavu po ovom Javnom pozivu mogu se preuzetí na službenoj web stranici Ministarstva ([www.fmpu.gov.ba](http://www.fmpu.gov.ba)).

Prijavu sa potrebnom dokumentacijom dostaviti u zatvorenoj koverti osobno na protokol Ministarstva ili preporučeno poštom na adresu “Federalno ministarstvo prostornog uređenja, Hamdije Ćemerlića br. 2, 71000 Sarajevo” sa naznakom:

NE OTVARATI-PRIJAVA NA JAVNI POZIV ZA ODABIR KORISNIKA SREDSTAVA: “TEKUĆI “TRANSFERI DRUGIM RAZINAMA VLASTI I FONDOVIMA - ZA PROJEKAT UTOPLJAVANJA ZGRADA RADI UŠTEDE ENERGIJE”

Na poleđini koverte obvezno navesti naziv, adresu i kontakt telefon podnositelja prijave, ovjereno pečatom. U koverti može biti samo jedan projekat, a ako ima više projekata u jednoj koverti aplikacija se odbacuje.

Neuredne, neblagovremene i nepotpune prijave neće biti razmatrane.

Da bi aplikant ušao u konkurenciju za odabir na Javnom pozivu mora ispuniti pravno-formalne uvjete.

Svi dokumenti koji se predaju uz obrazac prijave projekta kao dokaz o ispunjavanju općih uvjeta sudjelovanja iz ovog poziva, moraju biti originali ili ovjerene kopije, ne starije od tri mjeseca.

Dokumenti koji se šalju na Javni poziv ne vraćaju se aplikantu.

Pravo sudjelovanja na Javnom pozivu ostvaruju aplikanti sa područja Federacije BiH.

Javni poziv objavljuje se na službenoj web stranici Ministarstva ([www.fmpu.gov.ba](http://www.fmpu.gov.ba)), u “Službenim novinama Federacije BiH“ i jednom dnevnom listu velikog tiraža.

Rok za podnošenje prijava je 20 dana od dana objavljivanja javnog poziva u „Službenim novinama Federacije BiH“.

Sve dodatne informacije vezane za javni poziv, mogu se dobiti svakim radnim danom putem telefona 033/726 522.

Broj: 04-11-6-240/23-12

Sarajevo, 13.3.2023. godine

|  |  |  |  |  |  |
| --- | --- | --- | --- | --- | --- |
|  |  |  |  | MINISTAR |  |
|  |  |  |  | Josip Martić |  |